CELEX: 52021PC0028
Language: sl
Date: 2021-01-26
Title: Predlog UREDBA SVETA o spremembi Uredbe Sveta (EU) št. 389/2012 o upravnem sodelovanju na področju trošarin glede vsebine elektronskih evidenc

EVROPSKA KOMISIJA
            Bruselj, 26.1.2021
            COM(2021) 28 final
            2021/0015(CNS)
            Predlog
            UREDBA SVETA 
            o spremembi Uredbe Sveta (EU) št. 389/2012 o upravnem sodelovanju na področju trošarin glede vsebine elektronskih evidenc
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Uredba Sveta (EU) št. 389/2012
                  1
                določa pravno podlago za upravno sodelovanje med državami članicami.
            
            
               Ta predlog je priložen poglavju V Direktive Sveta 2020/262
                  2
               . Nanaša se na vsebino evidenc v elektronski zbirki podatkov, ki jo vodijo države članice v zvezi s certificiranimi pošiljatelji in certificiranimi prejemniki, ki blago pošiljajo oziroma prejemajo le občasno.
            
            
               Certificiranemu pošiljatelju ali certificiranemu prejemniku, ki trošarinsko blago pošilja oziroma prejema le občasno, lahko države članice dodelijo začasno certifikacijo, omejeno na določeno količino trošarinskega blaga, enega prejemnika oziroma pošiljatelja in določeno časovno obdobje.
            
            
               Predlog določa informacije, ki jih je treba vnesti v evidence, ki jih vodijo države članice, glede certificiranih pošiljateljev in certificiranih prejemnikov, ki blago premikajo le občasno. Te informacije se nanašajo na količino blaga, identiteto gospodarskega subjekta na koncu gibanja blaga in trajanje začasne certifikacije.
            
            
               •Skladnost z veljavnimi predpisi s področja zadevne politike
            
            
               
                  Predlog je povezan z Direktivo Sveta (EU) 2020/262, ki opredeljuje certificirane pošiljatelje in certificirane prejemnike. Certificirani pošiljatelji in certificirani prejemniki so gospodarski subjekti, ki sodelujejo pri gibanju trošarinskega blaga, sproščenega v porabo na ozemlju ene države članice in nato prepeljanega na ozemlje druge države članice. Cilj tega predloga je razširiti področje uporabe člena 19 Uredbe Sveta (EU) št. 389/2012, da se določijo informacije, ki jih morajo države članice vnesti v evidence teh gospodarskih subjektov, če trošarinsko blago premikajo le občasno. 
               
            
            
               •Skladnost z drugimi politikami Unije
            
            
               
                  Ta predlog spremembe je zelo tehnične narave in posledično ne vpliva na druge politike Unije. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog temelji na členu 113 Pogodbe o delovanju Evropske unije. V navedenem členu je določeno, da Svet po posebnem zakonodajnem postopku ter po posvetovanju z Evropskim parlamentom in Ekonomsko-socialnim odborom soglasno sprejme določbe za harmonizacijo pravil držav članic na področju posrednega obdavčenja.
               
            
            
               •Subsidiarnost (za neizključno pristojnost) 
            
            
               Načelo subsidiarnosti se uporablja, če ta predlog ne spada v izključno pristojnost Evropske unije.
            
            
               
                  Države članice ne morejo zadovoljivo doseči ciljev predloga, temveč je te cilje mogoče lažje doseči na ravni Evropske unije. Obstoječi nacionalni postopki registracije se med seboj zelo razlikujejo in niso primerna podlaga za avtomatizacijo teh postopkov.
               
            
            
               •Sorazmernost
            
            
               
                  Predlagana sprememba ne presega tistega, kar je potrebno za rešitev perečih vprašanj in s tem za dosego ciljev Pogodbe, tj. pravilnega in učinkovitega delovanja notranjega trga.
               
            
         
         
            
               
                  Ta predlog je v skladu z načeli sorazmernosti iz člena 5(4) Pogodbe o Evropski uniji. 
               
               
                  Cilj predloga je uvedba obveznosti držav članic v zvezi z gospodarskimi subjekti, ki premikajo blago v skladu z oddelkom 2 poglavja V Direktive Sveta (EU) 2020/262. Brez tega predloga popolna avtomatizacija gibanja blaga, sproščenega v porabo, ne bo mogoča.
               
            
            
               •Izbira instrumenta
            
            
               
                  Uredba Sveta.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Ocena učinka
            
            
               Ocena učinka je bila pripravljena za prenovitev Direktive 2008/118/ES. Direktiva Sveta 2008/118/ES, s katero je bil določen splošni režim za trošarinsko blago, je bila, potem ko je bila večkrat bistveno spremenjena, zaradi jasnosti razveljavljena z Direktivo Sveta (EU) 2020/262. Predlogu prenovitve je bila priložena ocena učinka Direktive Sveta 2008/118/ES s poudarkom na nekaterih področjih, med katerimi je bila tudi avtomatizacija gibanja znotraj EU trošarinskega blaga, sproščenega v porabo. Direktiva Sveta (EU) 2020/262 obravnava informatizacijo gibanja trošarinskega blaga, sproščenega v porabo s strani certificiranih pošiljateljev in certificiranih prejemnikov, ki ni določena v Direktivi 2008/118/ES, poleg tega pa določa tudi pogoje za začasno certifikacijo, če certificirani pošiljatelji ali certificirani prejemniki trošarinsko blago premikajo le občasno. 
            
            
               •Ustreznost in poenostavitev ureditve
            
            
               
                  Ocenjevanje Direktive 2008/118/ES je bilo izvedeno v okviru programa Komisije REFIT.
               
            
            
               •Temeljne pravice
            
            
               
                  Ta predlog spoštuje temeljne pravice, zlasti pravico do zasebnosti, z obstoječo določbo o varstvu podatkov v Uredbi (EU) št. 389/2012.
               
            
            
               4.PRORAČUNSKE POSLEDICE
            
            
               
                  Dodatna sredstva iz proračuna EU ne bodo potrebna. 
               
            
            
               5.DRUGI ELEMENTI
            
            
               •Natančnejša pojasnitev posameznih določb predloga
            
            
            
               Predlog spreminja področje uporabe člena 19 Uredbe (EU) št. 389/2012 tako, da vključuje informacije, ki jih morajo države članice vnesti v evidence elektronske zbirke podatkov v zvezi s certificiranimi pošiljatelji in certificiranimi prejemniki, ki trošarinsko blago premikajo le občasno in jim je bila izdana začasna certifikacija.
            
            
               V zvezi z registriranimi pošiljatelji morajo pristojni organi držav članic v evidenco vključiti vsebino začasne certifikacije, in sicer količino trošarinskega blaga, identiteto prejemnika v namembni državi članici in obdobje veljavnosti dovoljenja.
            
            
               V zvezi z registriranimi prejemniki morajo pristojni organi držav članic v evidenco vključiti vsebino začasne certifikacije, in sicer količino trošarinskega blaga, identiteto pošiljatelja v odpremni državi članici in obdobje veljavnosti dovoljenja.
            
            
         
         
            
               
            
               2021/0015 (CNS)
            
            
               Predlog
            
            
               UREDBA SVETA
            
            
               o spremembi Uredbe Sveta (EU) št. 389/2012 o upravnem sodelovanju na področju trošarin glede vsebine elektronskih evidenc
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 113 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega parlamenta
                  3
               ,
            
            
               ob upoštevanju mnenja Evropskega ekonomsko-socialnega odbora, 
            
            
               v skladu s posebnim zakonodajnim postopkom,
            
            
               ob upoštevanju naslednjega:
            
            
               (1)Člen 19 Uredbe Sveta (EU) št. 389/2012
                  4
                določa obveznost držav članic, da vodijo elektronske evidence dovoljenj gospodarskih subjektov in skladišč, ki se ukvarjajo z gibanjem trošarinskega blaga pod režimom odloga plačila trošarine.
            
            
               (2)Direktiva Sveta (EU) 2020/262
                  5
                razširja uporabo računalniško podprtega sistema iz Sklepa (EU) 2020/263 Evropskega parlamenta in Sveta
                  6
               , ki se trenutno uporablja za nadzor gibanja trošarinskega blaga pod režimom odloga plačila trošarine, na nadzor trošarinskega blaga, sproščenega v porabo na ozemlju ene države članice, ki se nato giba na ozemlje druge države članice, da bi se dobavilo v komercialne namene.
            
            
               (3)Da se omogoči pravilno delovanje računalniško podprtega sistema z zagotovitvijo shranjevanja popolnih, posodobljenih in točnih podatkov, je treba spremeniti področje uporabe člena 19 Uredbe (EU) št. 389/2012, da se določijo informacije, ki bi jih morale države članice vnesti v evidence elektronske zbirke podatkov v zvezi s certificiranimi pošiljatelji in certificiranimi prejemniki, ki trošarinsko blago premikajo le občasno.
            
            
               (4)Ker cilja te uredbe, in sicer določitve informacij, ki naj jih države članice vnesejo v elektronske evidence glede certificiranih pošiljateljev in certificiranih prejemnikov, ki trošarinsko blago premikajo le občasno, ni mogoče zadovoljivo doseči na ravni držav članic, temveč je ta cilj zaradi zagotavljanja usklajenega delovanja računalniško podprtega sistema in spodbujanja boja proti goljufijam mogoče lažje doseči na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
            
            
               (5)Ta uredba spoštuje temeljne pravice in upošteva načela, priznana z Listino Evropske unije o temeljnih pravicah, zlasti pravico o varstvu osebnih podatkov. Upoštevajoč omejitve iz te uredbe se obdelava osebnih podatkov v okviru te uredbe izvaja samo v obsegu, ki je potreben za zaščito legitimnih fiskalnih interesov držav članic in je z njimi sorazmeren.
            
            
               (6)V skladu s členom 42 Uredbe (EU) 2018/1725 Evropskega parlamenta in Sveta je bilo opravljeno posvetovanje z Evropskim nadzornikom za varstvo podatkov
                  7
               . 
            
            
               (7)Da se datum začetka uporabe te uredbe uskladi z datumom začetka uporabe določb Direktive (EU) 2020/262 o avtomatizaciji gibanja trošarinskega blaga, ki je bilo sproščeno v porabo na ozemlju ene države članice in se za dobavo v komercialne namene na ozemlju druge države članice giba na ozemlje te druge države članice, in da se državam članicam omogoči dovolj časa za pripravo na spremembe, ki izhajajo iz te uredbe, bi se ta uredba morala uporabljati od 13. februarja 2023.
            
         
         
            
               (8)Uredbo (EU) št. 389/2012 bi bilo zato treba ustrezno spremeniti –
            
            
               SPREJEL NASLEDNJO UREDBO:
            
            
               Člen 1
            
            
               V členu 19(2) Uredbe (EU) št. 389/2012 se dodajo naslednje točke: 
            
            
               „(l)
                     kar zadeva certificirane pošiljatelje iz člena 35(8) Direktive (EU) 2020/262, ki trošarinsko blago premikajo le občasno, količino trošarinskega blaga, identiteto prejemnika v namembni državi članici in obdobje veljavnosti začasne certifikacije;
            
            
            
               (m) 
                     „kar zadeva certificirane prejemnike iz člena 35(8) Direktive (EU) 2020/262, ki trošarinsko blago premikajo le občasno, količino trošarinskega blaga, identiteto pošiljatelja v odpremni državi članici in obdobje veljavnosti začasne certifikacije.“
            
            
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 13. februarja 2023.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 121, 8.5.2012, str. 1.
               
               
                  
                     (2)
                  
                        UL L 58, 27.2.2020, str. 4.
               
               
                  
                     (3)
                  
                        UL C , , str. .
               
               
                  
                     (4)
                  
                        Uredba Sveta (EU) št. 389/2012 z dne 2. maja 2012 o upravnem sodelovanju na področju trošarin in o razveljavitvi Uredbe (ES) št. 2073/2004 (UL L 121, 8.5.2012, str. 1).
               
               
                  
                     (5)
                  
                        Direktiva Sveta (EU) 2020/262 z dne 19. decembra 2019 o določitvi splošnega režima za trošarino (UL L 58, 27.2.2020, str. 4).
               
               
                  
                     (6)
                  
                        Sklep (EU) 2020/263 Evropskega parlamenta in Sveta z dne 15. januarja 2020 o informatizaciji gibanja in nadzora trošarinskega blaga (UL L 58, 27.2.2020, str. 43).
               
               
                  
                     (7)
                  
                        Uredba (EU) 2018/1725 Evropskega parlamenta in Sveta z dne 23. oktobra 2018 (UL L 295, 21.11.2018, str. 39)